b'\n_START_ARTICLE_\nAnna Dalland\n_START_SECTION_\nMed mannen til Sovjet\n_START_PARAGRAPH_\nI 1935 fulgte Anna mannen til Moskva, etter at han hadde f\xc3\xa5tt plass p\xc3\xa5 en av Kominterns kaderskoler i den sovjetiske hovedstaden, den s\xc3\xa5kalte Lenin-skolen. Anna fikk jobb p\xc3\xa5 skolen, deres \xc3\xa5tte \xc3\xa5r gamle datter begynte p\xc3\xa5 russisk skole. Familien tilpasset seg livet i den sovjetiske hovedstaden raskt, men verdensbegivenhetene innhentet dem._NEWLINE_I 1936 ble De internasjonale brigadene etablert i Spania, for \xc3\xa5 kjempe mot Franco-fascistene i den spanske borgerkrig. Tidlig i 1937 reiste Randulf Dalland fra Sovjet til Spania for \xc3\xa5 delta i striden som offiser. Sommeren samme \xc3\xa5ret ble han overrumplet p\xc3\xa5 et oppdrag bak fiendens linjer. Som krigsfange hos Franco satt mannen hennes n\xc3\xa5 med en d\xc3\xb8dsdom hengende over hodet._NEWLINE_Anna og datteren ble igjen i Moskva. Hun mistet jobben som maskinskriverske ved skolen da de internasjonale Komintern-skolene ble nedlagt, men m\xc3\xb8tte som mor med ektemann i Francos fangehull mye forst\xc3\xa5else. Hun fikk i f\xc3\xb8rste omgang nytt arbeid i et forlag som arbeidet med utgivelse av b\xc3\xb8ker p\xc3\xa5 ulike spr\xc3\xa5k.\n_START_SECTION_\nStemmen fra Moskva\n_START_PARAGRAPH_\nI 1938 ble det imidlertid besluttet at de svenske, eller \xc2\xabskandinaviske\xc2\xbb, sendingene i Radio Moskva skulle ha norske innslag. Anna fikk jobb i radioen, f\xc3\xb8rst som maskinskriverske, etter hvert foran mikrofonen. Dette var p\xc3\xa5 en tid da sendingene gikk direkte, uten muligheter for opptak. \xc2\xabDet er Moskva som talar! Prolet\xc3\xa4rer i alle l\xc3\xa4nder, f\xc3\xb6rena eder!\xc2\xbb l\xc3\xb8d den svenske introduksjonen da Moskva-radioen f\xc3\xb8rst henvendte seg til lyttere i Norden i 1932. N\xc3\xa5, seks \xc3\xa5r senere, kunne man ogs\xc3\xa5 h\xc3\xb8re en norsk bergensr\xc3\xb8st blant innslagene._NEWLINE_V\xc3\xa5ren 1940 var den andre verdenskrig for lengst i gang. I Annas hjemby Bergen marsjerte tyske soldater, i andre deler av landet kjempet norske styrker fortsatt mot tyskerne. I Spania ble ektemannen l\xc3\xb8slatt p\xc3\xa5 sin 40-\xc3\xa5rsdag 4. mai 1940, etter langvarig press fra norsk arbeiderbevegelse og norske myndigheter. I Moskva ble imidlertid Molotov\xe2\x80\x93Ribbentrop-pakten strikt respektert. I radioredaksjonen m\xc3\xa5tte Anna fortsatt sitte p\xc3\xa5 sidelinjen, og passe p\xc3\xa5 \xc3\xa5 ikke sende noe som kunne provosere tyskerne._NEWLINE_Dette endret seg over natta, da Tyskland gikk til angrep p\xc3\xa5 Sovjet 22. juni 1941, og fronten bekymringsfullt raskt n\xc3\xa6rmet seg Moskva. N\xc3\xa5 befant Anna Dalland seg br\xc3\xa5tt i f\xc3\xb8rste linjen i kampen mot fascismen, med sendinger som skulle f\xc3\xa5 en helt spesiell betydning i det okkuperte hjemlandet. Hittil hadde hun bare st\xc3\xa5tt for sporadiske innslag i de svenske sendingene. N\xc3\xa5 ble hun med ett slag den norske stemmen fra Moskva, fra hun f\xc3\xb8rste krigsdag forkynte at Sovjetunionen n\xc3\xa5 var i krig med Tyskland.\n_START_SECTION_\nRadiokrigen\n_START_PARAGRAPH_\nVed krigsutbruddet var hun fortsatt eneste norske medarbeider i radioen, men det varte ikke lenge. I Moskva ble de norske sendingene n\xc3\xa5 h\xc3\xb8yere prioritert, og Gilbert Furubotn - den norske motstandslederen Peder Furubotns s\xc3\xb8nn - ble sommeren 1941 utnevnt til radioredakt\xc3\xb8r og Annas sjef. I den kaotiske sovjetiske hovedstaden arbeidet den underbemannede norske redaksjonen det f\xc3\xb8rste krigs\xc3\xa5ret d\xc3\xb8gnet rundt for \xc3\xa5 f\xc3\xa5 sendingene p\xc3\xa5 lufta. Med luftangrep og portforbud sov medarbeidere p\xc3\xa5 jobben, p\xc3\xa5 gulv, p\xc3\xa5 bord - eller under flygelet i studio. Ved ett tilfelle falt en bombe p\xc3\xa5 g\xc3\xa5rdsplassen i selve radiobygget - uten \xc3\xa5 eksplodere. \xc2\xabHadde den falt fem meter lenger vest, hadde det v\xc3\xa6rt mine avskjedsord nordmennene hadde f\xc3\xa5tt h\xc3\xb8re\xc2\xbb, fortalte Anna senere. H\xc3\xb8sten 1941 ble hennes da 14 \xc3\xa5r gamle datter evakuert til en landsby n\xc3\xa6r Sverdlovsk bak Uralfjellene._NEWLINE_Det var ikke bare Stalins folk som inns\xc3\xa5 viktigheten av radiosendingene, det gjorde ogs\xc3\xa5 Hitlers regime. I det okkuperte Norge ble lyttingen forbudt og 538\xc2\xa0000 radioapparater samlet inn, i et f\xc3\xa5fengt fors\xc3\xb8k p\xc3\xa5 \xc3\xa5 stanse nyhetsstr\xc3\xb8mmen fra London og Moskva. Radioforbudet f\xc3\xb8rte til en oppblomstring av den illegale pressa. Ved hjelp av unnagjemte radiomottakere tok man inn de \xc2\xabulovlige\xc2\xbb sendingene, og formidlet nyhetene videre i de enkle, primitive men sv\xc3\xa6rt s\xc3\xa5 effektive illegale avisene._NEWLINE_Krigen hadde lenge isolert Anna fra ektemannen, og isolerte henne n\xc3\xa5 fra familien i Norge. I 1942 var hun spesielt bekymret for svogeren, som hun visste satt som tysk fange. Bekymringen var p\xc3\xa5 sin plass. Bjarne Dalland ble skutt p\xc3\xa5 Trandum \xc3\xa5ret etter. Radiostemmen fra Moskva s\xc3\xb8rget imidlertid for at hennes n\xc3\xa6rmeste fikk en kj\xc3\xa6rkommen og uventet kontakt med Anna: Ektemannen Randulf Dalland hadde klart \xc3\xa5 ta seg til Storbritannia, hadde sluttet seg til de norske styrkene i Skottland og satt ved radioen i milit\xc3\xa6rleiren da det br\xc3\xa5tt gikk opp for ham at det var konas stemme han lyttet til. Ogs\xc3\xa5 i Norge hadde familien opplevd det sterkt da den kjente stemmen br\xc3\xb8t gjennom eteren._NEWLINE_Med tiden ble arbeidsforholdene for radiofolkene i Moskva noe bedre, b\xc3\xa5de n\xc3\xa5r det gjaldt organiseringen og personalsituasjonen. Flere nordmenn og norsktalende ble p\xc3\xa5 ulikt vis tilknyttet de norske radiosendingene i krigs\xc3\xa5rene, blant andre Jelena Asp\xc3\xa5s, Leonard Asp\xc3\xa5s, Solveig Berg, Gotfred H\xc3\xb8lvold, Hildur H\xc3\xb8lvold, H\xc3\xa5kon Sneve og H\xc3\xa5kon Kahrs Sund. I 1943 ble Anna Dalland selv forfremmet til nestleder i den norske redaksjonen.\n_START_SECTION_\nInn i anonymiteten\n_START_PARAGRAPH_\nAnna Dalland kom tilbake til hjemlandet og ektemannen f\xc3\xb8rst i november 1945, da krigen var over, radiojobben avviklet og alle byr\xc3\xa5kratiske hinder var passert. Hun var f\xc3\xb8rst bosatt en tid hos familien i Bergen, men etter at mannen ble valgt til Stortinget i 1945 klarte han \xc3\xa5 skaffe familien en bolig i Oslo._NEWLINE_Mens de som hadde st\xc3\xa5tt for motsvarende sendinger fra London kom til \xc3\xa5 prege norsk radio i \xc3\xa5rene etter frigj\xc3\xb8ringen ble stemmene fra Moskva raskt glemt. Folk som Toralv \xc3\x98ksnevad og Hartvig Kiran kom hjem fra BBCs sendinger og ble legender i Norge og NRK, men i den kalde krigen ble erfaringene fra Sovjet lite \xc3\xa5 skilte med. Anna Dalland kunne h\xc3\xb8res p\xc3\xa5 radio \xc3\xa9n gang i 1947, da hun i et kort NRK-intervju med fru Gran fortalte om \xc3\xa5rene i Moskva. Siden forsvant en av krigens mest kjente stemmer ut av offentligheten._NEWLINE_Mannens parlamentariske karriere endte i 1949, da NKP mistet alle sine plasser p\xc3\xa5 Stortinget._NEWLINE_Anna Dalland beholdt sin tilknytning til NKP livet ut. Ved partiets 50-\xc3\xa5rsjubileum var hun til stede og ble tildelt veterann\xc3\xa5len, - kort tid f\xc3\xb8r hun d\xc3\xb8de. De siste leve\xc3\xa5rene var hun preget av sykdom og tilbrakte i rullestol.'